

**Sporočilo za medije**

**Laško živi za Festival Pivo in cvetje Laško – jubilejno leto z velikim poudarkom na skupnosti, trajnosti in vrhunski glasbi**

Laško, 2. julij - Na današnji novinarski konferenci so organizatorji Festivala Pivo in cvetje Laško predstavili ključne poudarke letošnjega jubilejnega dogajanja, ki bo potekalo od 11. do 13. julija 2025 in obeležuje dve pomembni okrogli obletnici – 60 let izvedbe festivala in praznovanje 200-letnice tradicije pivovarstva v Laškem.

**Marko Šantej, župan Občine Laško**, je izpostavil neprekinjeno festivalsko tradicijo in vlogo lokalne skupnosti pri njenem soustvarjanju:

»Pivo in cvetje ni le festival, je kulturna dediščina kraja. V program so tudi letos še posebej dejavno vključena lokalna društva in zavodi – od godbe na pihala in mažoret, do zbirateljev, likovnikov, domoznansko in zbirateljsko društvo, društvo invalidov in turistično društvo. Letos bodo ulice Laškega še bolj ocvetličene, javni zavodi in društva so sodelovali pri pripravi tematskih foto točk s cvetličnimi elementi, ki bodo vabili k doživetju festivala skozi oko in objektiv. Etnografski dragulj letošnjega festivala ostaja tudi letos Ohcet po stari šegi, ki bo v nedeljo, 13. julija, na kateri se bo v javni slovesnosti poročil 52. festivalski par«.

Župan Šantej je posebej povabil občane Laškega tudi na Dan Laščanov, ki velja za neuradni začetek jubilejnega slavja, v četrtek, 10. julija.

**Miha Mirt, direktor Centra za šport, turizem, informiranje in kulturo Laško** **– STIK**, je predstavil organizacijske novosti in posebnosti ter poudaril prizadevanja za trajnostno naravnan festival:

»Letos nadaljujemo z jasnimi koraki k trajnostnosti – od povratnih kozarcev, eko otokov, pa do Recycle Puba v kampu, kjer lahko gostje pijačo plačajo s pobranimi odpadki. Vključujemo tudi lokalno kulinariko, kjer smo v preteklih letih uspešno predstavili lokalno posebnost pod znamko *Laški pes*, narejeno iz lokalnih sestavin. Festivalska parkirišča bodo urejena, skupaj s Slovenskimi železnicami pa je organiziran tudi obiskovalcem prijazen, varen in festivalskemu programu prilagojen vlakovni prevoz«.

Ob tem je spomnil tudi na sistem brezplačnih festivalskih vstopnic za občane Laškega in seveda na jubilejni ognjemet, ki se vrača po nekaj letih in so ga poimenovali Svetlobni šopek.

Na festival prijazno vabi tudi letošnja slavljenka in dolgoletna partnerica ter nepogrešljiva podpornica festivala Pivovarna Laško Union, ki slavi zavidljivih 200 let varjenja piva v Laškem, za proslavo tega jubileja pa bodo postavili jubilejni mlaj. Tudi sicer velja globok poklon in zahvala Pivovarni Laško Union in njihovi znamki Laško za vsakoletno, predano in močno podporo festivalu. Cena festivalskega vrčka piva je letos 3,50 evra.

Za glasbeni program je tudi letos poskrbel dolgoletni **glasbeni direktor festivala** **Urban Centa**, ki je povedal, da letošnji glasbeni nabor vključuje vrhunske slovenske glasbenike različnih žanrov, ki bodo ponosno obeležili oba jubileja, prav tako pa tudi gostovanje pri nas zelo priljubljene hrvaške pevke Severine. Ni bilo pozabljeno niti na narodno-zabavno glasbo na odru Etno na občinskem dvorišču, kjer bosta za dobro vzdušje poskrbela Alpski kvintet z Otom Pestnerjem v petek in Kvintet Dori v soboto.

»Ponosni smo, da lahko tudi letos ponudimo žanrsko raznolik program, v katerem bodo uživali tako ljubitelji rocka, popa kot tudi tradicionalne domače glasbe, posamezniki in družine. Tako, kot vsako leto, se bomo potrudili, da bomo glasbenikom omogočili najboljše pogoje za izvedbo. Prepričan sem, da je raven zvoka, luči ter videa ter izkušenost naše programske ekipe unikum v slovenskem prostoru in obiskovalcem omogoča, da bodo svoje priljubljene glasbenike doživeli v izjemnih koncertih.«

**Dva glasbena večera 16 + 2 koncerta:**

|  |  |
| --- | --- |
| **Petek, 11.7**., | **oder Zlatorog**: Maraaya, Magnifico, Jan Plestenjak, Šank Rock;  **oder 200:** Najlepše Slakove pesmi, Nuša Derenda, Dejan Dogaja Band, Luka Basi  **oder Etno**: Alpski kvintet in Oto Pestner |
| **Sobota, 12.7**., | **oder Zlatorog**: Flirrt, Vlado Kreslin in Mali bogovi, Big Foot Mama, Joker Out;  **oder 200:** Uroš in Tjaša, Miran Rudan inDesign, Severina, Fehtarji  **oder Etno**: Kvintet Dori |

Vstopnica za festival vključuje tudi brezplačno povratno vozovnico z vlakom Slovenskih železnic. Na svoji železniški postaji je potrebno le pokazati kupljeno vstopnico, na osnovi te pa obiskovalci festivala dobijo povratno vozovnico. V času časovnih cestnih zapor in prometne gneče je prihod z vlakom najbolj primerna oblika trajnostnega prevoza. Časovne cestne zapore bodo objavljene tudi na [www.pivoincvetje.si](http://www.pivoincvetje.si). Posebno doživetje zagotavlja kamp v Jagočah, le dobrih 5 minut od bogatega festivalskega dogajanja.

|  |  |
| --- | --- |
| **Vrsta vstopnice** | **Na dan dogodka** |
| Dnevna | 13 € |
| Dvodnevna | 15 € |
| Kamp + dvodnevna vstopnica | 45 € |

Festival Pivo in cvetje Laško 2025 bo skupaj z Dnevom Laščanov štiridnevno praznovanje, ki združuje glasbo, tradicijo, skupnost, trajnost in simboliko dveh zgodovinskih jubilejev. Organizatorji prijazno vabijo vse, da se jim pridružijo na prazniku, kakršnega v Laškem še ni bilo – in ga še dolgo ne bo.

Za več informacij, spremljajte uradno spletno stran [**www.pivoincvetje.si**](http://www.pivoincvetje.si) in Facebook stran **Pivo in cvetje Laško**.

Fotografije za objavo so tu: <https://www.pivo-cvetje.si/galerija/>

Dodatne informacije in gradiva**:** Darinka Pavlič Kamien, +386 41 769 360, pr@ovum.si

Novinarske akreditacije:

Za novinarske akreditacije so potrebne prijave prek e-naslova [pr@ovum.si](mailto:pr@ovum.si) (ime, priimek, medij, telefon/mobilnik ter navedba novinar/fotograf oz. snemalec). Novinarsko središče bo v hotelu Špica v Laškem, kjer boste vaše akreditacije tudi prevzeli in se dogovorili za morebitne intervjuje ali izjave. Vodja novinarskega središča bom tudi letos Darinka Pavlič Kamien.